ড্রাগন-মাতা কি জয়
ড্যানেরিস অবশেষে মেরিন ছেড়ে বেরোচ্ছে। ড্রাগনদের আর সেনাবাহিনী নিয়ে কিংগস ল্যান্ডিং জয় করতে যাচ্ছে। পাশে তার সবচেয়ে বিশ্বস্ত উপদেষ্টা টিরিয়ন ল্যানিস্টার। যাকে সে ‘কুইন’স হ্যান্ড’ বানিয়েছে সদ্য। সারসি কি তাহলে বেশি দিন রাজত্ব করতে পারবে না? শুধু ডথরাকি, গ্রেজয় আর মেরিনের সেনাই নয়, লর্ড ভ্যারিসের চেষ্টার টাইরেল আর ডর্নের সেনারা রয়েছে তার সঙ্গে। আশা করা যায়, পরের সিজনের শুরুতেই জবরদস্ত একটা যুদ্ধ দেখা যেতে পারে।
সারসি কি পরবর্তী ‘ম্যাড কুইন’
শুরুর কয়েক মিনটের মধ্যেই দর্শক টের পান, ভয়ঙ্কর বিস্ফোরণ হতে চলেছে। ব্র্যান এর টাইম-ট্র্যাভেলিং ক্ষমতার দৌলতে এর আঁচ দর্শক আগেই পেয়ে গিয়েছিলেন। কিন্তু শুধু মিউজিকের গুণেই এই সিকোয়েন্সটা আরও বেশি উপভোগ্য হয়ে ওঠে। জ্বলন্ত রাজ্য দেখতে দেখতে যখন সারসি নিশ্চিন্তে ওয়াইন খাচ্ছে, তখন দর্শকের বেজায় অস্বস্তি হয়। তার দু’টো অন্য কারণ রয়েছে। এক, টোমেনের হঠাৎ আত্মহত্যার জন্য প্রস্তুত ছিলেন না কেউ-ই। দুই, মার্জারি এমন বিনা আড়ম্বরে মরে যাবে, সেটা অনেকেই মেনে নিতে পারেননি। হাজার হোক, এই খেলার সবচেয়ে ধূর্ত খেলোয়াড়দের অন্যতম ছিল মার্জারি। হাই স্প্যারো’র হাত থেকে শেষমেশ নিজের ভাইকে সে কীভাবে রক্ষা করবে, অনেকেই তা জানতে চেয়েছিলেন। সর্বস্ব হারিয়েও যখন মুখে অদ্ভুত পাগলাটে হাসি নিয়ে সিংহাসনে বসল সারসি, তখন শুধু দর্শক নন, তাকে দেখে ভয় পেয়েছিল তার যমজ ভাই জেমিও। সারসির হাসি দেখে অনেক ভক্তেরাই বলছেন, সে ম্যাড কিং এরিসের জায়গা নেবে এবার। বিশেষ করে, জফ্রি আর রামসের মৃত্যুর পর ভিলেনের জায়গাটা যখন শূ্ন্য রয়ে গিয়েছে গেম অফ থ্রোন্‌স’এ।

স্টার্গেরিয়ান
ব্র্যান অবশেষে টাওয়ার অফ জয়’এ গিয়ে অতীত জানতে পারে। লিয়ানা যদিও ফিসফিস করে নেডের কানে জনের কথা বলে, তা-ও দর্শক মোটামুটি নিশ্চিত যে জনকে নিয়ে তাঁদের এতদিনের থিওরিটা ভুল নয়। জন সত্যিই লিয়ানা আর রেগারের ছেলে। মানে অর্ধেক স্টার্ক আর অর্ধেক টারগেরিয়ান। সেই সূত্রে ড্যানেরিস তার পিসিও বটে! এই সিজনের শেষে সে নতুন ‘কিং ইন দ্য নর্থ’ ঘোষিত হলেও, তার হাবভাব এখনও পাকা রাজার মতো নয়। সব কিছু নিয়েও সে কতটা নিশ্চিত, সে ব্যাপারে যথেষ্ট সন্দেহ রয়েছে। নিজের বংশের কথা জানতে পারলে সে আরেকটু সড়গড় হবে বলে আশা করা যায়। তাই পরের সিজনে স্নো কোনদিকে এগোবে, তা নিয়ে অনেকেই এখন থেকে জল্পনা শুরু করে দিয়েছেন। বিশেষ করে সে যখন সত্যিই ‘আইস’ আর ‘ফায়ার’এর পারফেক্ট মিশেল।
স্টার্ক বোনেদের উত্থান
একদিকে সানসা বুদ্ধি করে ‘ব্যাটল অফ বাস্টার্ডস’ জিতেছে। লিট্‌লফিঙ্গারের সাহায্যেই রামসের উপর প্রতিশোধ নিতে পেরেছে। অন্যদিকে আরিয়াও তার এতদিনের প্রশিক্ষণ কাজে লাগিয়ে রেড ওয়াডিংয়ের বদলা নিয়ে ফেলেছে। এবার কি দুই বোন মিলে আরও বড় কিছু হাসিল করবে? নাকি সানসা লিট্‌লফিঙ্গারের ফাঁদে পা দিয়ে জনের সঙ্গে বিশ্বাসঘাতকতা করবে? শো’এ অবশ্য সানসাকে দেখে মনে হচ্ছে না, সে এখনই উইন্টারফেল ছেড়ে কোথাও যেতে চায়।
অপেক্ষা আগামী এপ্রিলের
প্রশ্ন রয়েছে বেশ কিছু। উত্তর পেতে অপেক্ষা করতে হবে পরের এপ্রিল পর্যন্ত। শোনা যাচ্ছে, ব্রেক্সিটের ফলাফল কাবু করবে ‘গেম অফ থ্রোন্‌স’কেও। কারণ এই শো’য়ের বেশিরভাগ শ্যুটিং হয় আয়ারল্যান্ডের বিভিন্ন প্রান্তে। ব্রিটেন ইউরোপিয়ান ইউনিয়ন থেকে বেরিয়ে যাওয়ায় শ্যুটিংয়ের বেশ কিছু নিয়ম-কানুন বদলে যাবে। বাজেটও সেক্ষেত্রে বাড়বে। তাই কিছু কস্ট কাটিংও হবে বলে শোনা যাচ্ছে। ‘ব্যাট্ল অফ বাস্টার্ডস’এর মতো আর কোনও ‘স্পেক্টাকুলার’ পর্ব ভবিষ্যতে আর হবে কিনা, ঠিক নেই। তবে শো’য়ের ইতিহাস বলছে, নির্মাতারা খুব একটা আপস করবেন না। এই সিজনের অনেক প্লট পয়েন্টই আগে থেকে আন্দাজ করতে পেরেছিলেন দর্শক। ‘ব্যাট্‌ল অফ বাস্টার্ডস’ যতই জাঁকজমকপূর্ণ হোক, প্রতিটা মুহূর্ত যেন আগে থেকে জানা ছিল। সেই তুলনায় ফিনালে বেশ চমকপ্রদ। অনেকে অবশ্য বলেছিলেন, এই সিজনে চিত্রনাট্যকে সাহায্য করার জন্য আর আর মার্টিনের লেখা ছিল না। কিন্তু পরের সিজন শুরু হওয়ার আগে তাঁর শেষ বই (উইন্ডস অফ উইন্টার) বাজারে চলে আসার সম্ভাবনা রয়েছে। জোড়া উপহারের আশায় রইল ‘ওবেলা’।